FI
C 156/38
Euroopan unionin virallinen lehti
3.5.2023
Perustelut Koska eritelmä ei ole tähän asti sisältänyt alkuperätodisteita koskevia sääntöjä, katsottiin asianmukaiseksi sisällyttää tuotteen jäljitettävyyttä koskevat tiedot tuote-eritelmän 4.4 kohtaan (Alkuperätodisteet).
Siinä esitetään nyt jäljitettävyyden varmistavat säännökset.
Lisäksi osa 5 h kohdassa (Merkinnät) alun perin olleesta tekstistä on siirretty 4.4 kohtaan.
Käytettävän maidon kuljettaminen hyväksytystä alppijuustomeijeristä toiseen on syytä sallia rajatulla alueella vastaisuudessa, koska kuljettaminen ei nykytekniikan ansiosta enää vaikuta laatuun ja sillä voidaan varmistaa SAN-tuotteen ”Vorarlberger Alpkäse” tuotanto.
Muutos on tarpeen, koska on yhä vaikeampaa löytää henkilöstöä työn suunnattoman intensiivisyyden vuoksi ja koska alppijuuston tuotannon jatkuminen alppilaitumilla on siksi epävarmaa.
Kuljetetun maidon määrä on dokumentoitava.
3.
Maantieteellinen alue
Tuote-eritelmän 5 c kohta: ”Itävallan Vorarlbergin osavaltion alppilaidunten ja alempana sijaitsevien vuoristolaidunten alue.
Viranomaisten tunnustamat vuoristotilat sijaitsevat 1 000–1 800 metrin korkeudessa merenpinnan yläpuolella, ja niitä viljellään ainoastaan kesäaikana osana vuorilaiduntamista.” ja lisäksi esitetty Itävallan kartta on muutettu seuraavan muotoon:
”4.3.
Maantieteellinen alue
Vorarlberger Alpkäse -juustoa tuotetaan Vorarlbergin osavaltiossa 1 000–1 800 metrin korkeudella merenpinnasta.
Viranomaisten tunnustamia vuoristotiloja viljellään ainoastaan kesäaikana osana vuorilaiduntamista.
Rajatun maantieteellisen alueen korkeuskartta:” Perustelut Tekstiä on supistettu.
Viranomaisten tunnustamia vuoristotiloja koskeva vaatimus esitetään eritelmän 4.5 kohdassa (Tuotantomenetelmä) (erityisesti 4.5.1 kohdassa (Raaka-aine – maito).
Lisäksi on lisätty uusi rajattua maantieteellistä aluetta kuvaava kartta.
Kartta sisältää nyt tietoa myös siitä, millä korkeudella merenpinnasta alueet sijaitsevat.
Tämä ei muuta maantieteellisen alueen rajausta.
4.
Tuotantomenetelmä
Tuote-eritelmän 5 e kohdan (Tuotantomenetelmä) alkuperäisen tekstin sanamuotoa on täsmennetty ja teksti on jaettu 4.5.1 kohtaan (Raaka-aine – maito), 4.5.2 kohtaan (Tuotanto) ja 4.5.3 kohtaan (Taitotieto – tuotantoa koskeva tietämys).
Tuote-eritelmän 5 e kohta: ”Kovan juuston valmistukseen sopiva raakamaito, jota ei ole lämpökäsitelty, pastöroitu tai jolle ei ole tehty baktofugointia ja joka on saatu alppialueella virallisesti valvotuista lehmistä, joiden ravintoon ei ole kuulunut säilörehua, käsitellään paikan päällä ilman kuljetusta tai varastointia.
Illalla lypsetty maito kaadetaan välittömästi pieniin astioihin, kiuluihin tai ruukkuihin, jotta siitä saataisiin kermaa.
Seuraavana päivänä kerma kuoritaan käsin, jotta saataisiin aikaan asianmukainen rasva-ainepitoisuus (kerma käytetään voin valmistukseen).
Tästä kypsytetystä ja kuoritusta maidosta, johon lisätään aamulla lypsettyä täysmaitoa sekä maitohappobakteeriviljelmiä ja alppijuusto­ juoksutetta, valmistetaan juustoa kuparikattiloissa (Sennkessel).
Juoksettunut maito otetaan käsin kankaan avulla ilman juustonvalmistuskoneita.
Juoksettunut maito viedään 51,5–52,5 °C:n lämpötilaan, asetetaan painoon ja siihen lisätään säännöllisin väliajoin suolavettä asianmukaisen kuoren aikaansaamiseksi.
Juustoa valmistetaan ainoastaan kesällä laiduntamisaikaan (eläinten ravintona on ainoastaan ruoho).
Koska kyseinen aika on lyhyt (kolmesta neljään kuukautta), tuote perustuu vuodenaikaan, ja sitä on saatavissa ainoastaan rajoitetussa määrin.
Valmistuksessa on kielletty kaikenlainen laaksojen maatiloilta saadun maidon lisääminen.
Itävallassa on kansallinen karjankasvatusta ja eläinten terveyttä sekä maatilojen ja henkilökunnan hygieniaa koskeva laki.
Laatu taataan valvonnalla ja henkilökunnan koulutuksella, erityisesti hygienian osalta.”